SK Úradný vestník Európskej únie C 51/8

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2018/C 51/06)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade článkom 53 ods. 2 prvým pododsekom nariadenia (EÚ) č. 1151/2012

„RADICCHIO VARIEGATO DI CASTELFRANCO“

EÚ č.: PGI-IT-1515-AM01 – 22.12.2016

CHOP ( ) CHZO ( X )

1. Skupina žiadateľov a oprávnený záujem

Názov skupiny Združenie Consorzio di Tutela Radicchio Rosso di Treviso IGP e Radicchio Variegato di Castelfranco IGP [Združenie pre CHZO „Radicchio Rosso di Treviso“ a „Radicchio Variegato di Castelfranco“] Typ skupiny Viacčlenná skupina Účastníci Výrobca(-ovia) Adresa Piazzale Indipendenza 2 31055 Quinto di Treviso TV ITALIA E-mail: consorzio@radicchioditreviso.it, mail@pec.radicchioditreviso.it.

Združenie Consorzio di Tutela Radicchio Rosso di Treviso IGP e Radicchio Variegato di Castelfranco IGP [Združenie pre CHZO „Radicchio Rosso di Treviso“ a „Radicchio Variegato di Castelfranco“] je oprávnené podať žiadosť o zmenu podľa článku 13 ods. 1 vyhlášky ministerstva poľnohospodárskej, potravinárskej a lesníckej politiky č. 12511 zo 14. októbra 2013.

2. Členský štát alebo tretia krajina

Taliansko

3. Položky v špecifikácii, ktorých sa zmena týka

— ☐ Názov výrobku — ☒ Opis výrobku — ☒ Zemepisná oblasť — ☒ Dôkaz o pôvode — ☒ Spôsob výroby — ☐ Súvislosť — ☒ Označovanie — ☒ Iné Kontrolný orgán, názov, súvislosť

4. Typ zmeny (zmien)

— ☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012. — ☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Opis výrobku

Zmena 1

Súčasná špecifikácia:

„Článok 2 – Používanie Uvedené CHZO sa môže používať na opis čakanky typu ‚variegato‘ (škvrnitej), ktorú pestujú výlučne a úplne v nižšie uvedených oblastiach provincií Treviso, Padova a Benátky poľnohospodári obhospodarujúci vhodné plochy, na ktorých túto plodinu každý rok pestujú.“

Nový text

„Článok 2 – Opis výrobku Plodiny, z ktorých sa pestuje čakanka s CHZO ‚Radicchio Variegato di Castelfranco‘, musia byť z čeľade Compositae, druhu Cichorium intybus, voľne rastúcej odrody, ktorá zahŕňa typ ‚variegato‘.“ Charakteristické vlastnosti výrobku Pri uvedení na trh musí mať čakanka s CHZO ‚Radicchio Variegato di Castelfranco‘ tieto vlastnosti: a) vzhľad: hlávka pekného tvaru, žiarivej farby a maximálnym priečnym priemerom 15 cm; zo spodnej časti hlávky vychádza vrstva rovných listov, druhá vrstva je o niečo nadvihnutá, tretia vrstva je ešte viac naklonená, a tak sa vytvára srdce bez vytvorenia jadra; maximálna dĺžka hlavného koreňa je 4 cm s priemerom primeraným rozmerom samotnej hlávky, čo najhustejšie listy okrúhleho tvaru s vrúbkovaným okrajom a zvlneným povrchom; b) farba: smotanovo biele listy s rovnomerne rozloženými škvrnami rôznej farby od svetlofialovej po tmavofialovú a jasnočervenú po celom liste; c) chuť: listy majú veľmi jemnú, sladkú až mierne horkastú chuť; d) veľkosť: hlávky s minimálnou hmotnosťou 100 g a minimálnym priečnym priemerom 15 cm. Obchodný tovaroznalecký profil čakanky ‚Radicchio Variegato di Castelfranco‘ je stanovený takto: náležitý stupeň zrelosti; smotanovobiele zafarbenie s rovnomerne rozloženými škvrnami svetlofialovej až jasnočervenej farby; listy s vrúbkovanými a mierne zvlnenými okrajmi; dobrá pevnosť hlávky; stredné až veľké hlávky; hlávky s jednotnou veľkosťou; starostlivé a bezchybné orezanie; dĺžka koreňa je primeraná hlávke a nepresahuje 4 cm.“

Dôvod

Štruktúra špecifikácie sa zosúladila s obsahom špecifikácie výrobku podľa článku 7 nariadenia (EÚ) č. 1151/2012. Článok 2 sa nahradil textom s opisom výrobku, ktorý bol pôvodne súčasťou článku 6, a pravidlá používania CHZO sa presunuli z článku 2 do článku 3. Ustanovenia prvého odseku zmeneného článku sa presunuli z článku 4 súčasnej špecifikácie výrobku.

Zemepisná oblasť

Zmena 2

Súčasná špecifikácia

„Článok 3 – Oblasť pestovania: Do oblasti pestovania a balenia čakanky ‚Radicchio Variegato di Castelfranco‘ patrí v rámci provincií Treviso, Padova a Benátky celé administratívne územie týchto obcí. Provincia Treviso: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Morgano, Paese, Ponzano Veneto, Preganziol, Quinto di Treviso, Resana, Riese Pio X, San Biagio di Callalta, Silea, Spresiano, Trevignano, Treviso, Vedelago, Villorba, Zero Branco. Provincia Padova: Albignasego, Battaglia Terme, Borgoricco, Camposanpiero, Cartura, Casalserugo, Conselve, Due Carrare, Loreggia, Maserà di Padova, Massanzago, Monselice, Montagnana, Montegrotto Terme, Pernumia, Piombino Dese, Ponte San Nicolò, San Pietro Viminario, Trebaseleghe. Provincia Benátky: Martellago, Mira, Mirano, Noale, Salzano, Santa Maria di Sala, Scorzè, Spinea.“

Nový text

„Článok 3 – Vymedzená zemepisná oblasť Uvedené CHZO sa môže používať na opis čakanky typu variegato (škvrnitej), ktorá sa pestuje výlučne a úplne v oblastiach provincií Treviso, Padova a Benátky uvedených nižšie. Do oblasti pestovania a balenia čakanky ‚Radicchio Variegato di Castelfranco‘ patrí v rámci provincií Treviso, Padova a Benátky celé administratívne územie týchto obcí. Provincia Treviso: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Morgano, Paese, Ponzano Veneto, Preganziol, Quinto di Treviso, Resana, Riese Pio X, San Biagio di Callalta, Silea, Spresiano, Trevignano, Treviso, Vedelago, Villorba, Zero Branco. Provincia Padova: Albignasego, Battaglia Terme, Borgoricco, Camposanpiero, Cartura, Casalserugo, Conselve, Due Carrare, Loreggia, Maserà di Padova, Massanzago, Monselice, Montagnana, Montegrotto Terme, Pernumia, Piombino Dese, Ponte San Nicolò, San Pietro Viminario, Trebaseleghe, Tribano. Provincia Benátky: Marcon, Martellago, Mira, Mirano, Noale, Salzano, Santa Maria di Sala, Scorzè, Spinea.“

Dôvod

Pravidlá používania CHZO, ktoré sa predtým uvádzali v článku 2, sa začlenili sem, pretože obsah daného odseku a tohto článku navzájom súvisia.

Pridali sa dve obce – Tribano v provincii Padova a Marcon v provincii Benátky –, keďže čakanka „Radicchio Variegato di Castelfranco“ je typickou, charakteristickou plodinou v tejto oblasti regiónu Veneto. Pestovateľov v týchto obciach spája so všetkými ostatnými pestovateľmi čakanky s CHZO „Radicchio Variegato di Castelfranco“ historická tradícia v týchto obciach a výrobné know-how, ktoré sú preukázateľné a podložené najmä starými faktúrami za predaj tohto výrobku vrátane čakanky triedy „extra“ pochádzajúceho z podnikov, ktoré majú sídlo alebo poľnohospodárske plochy v týchto obciach. Táto žiadosť sa predkladá s cieľom zohľadniť špecifické záujmy, ktoré neboli v čase získania CHZO pred takmer 20 rokmi zohľadnené.

Dôkaz o pôvode

Zmena 3

Súčasná špecifikácia

„Článok 4 – Environmentálne vlastnosti Plodiny, z ktorých sa pestuje čakanka s CHZO ‚Radicchio Variegato di Castelfranco‘, musia byť z čeľade Compositae, druhu Cichorium intybus, voľne rastúcej odrody, ktorá zahŕňa typ „variegato“. Podmienky výsevu a činnosti týkajúce sa ošetrovania plodín na pozemkoch určených na pestovanie čakanky s CHZO „Castelfranco“ sa musia zhodovať s tradičnými podmienkami v danej oblasti a v každom prípade musia viesť k dosiahnutiu charakteristických vlastností hlávok. Na pestovanie čakanky s CHZO ‚Radicchio Variegato di Castelfranco‘ sa považujú za vhodné chladné, hlboké pôdy, dobre drenážované, bez alkalickej reakcie a nie príliš bohaté na živiny, najmä na dusík. Mimoriadne vhodné sú oblasti pestovania s ílovito-piesočnatými pôdami aluviálneho pôvodu, ktoré podliehajú odvápneniu, s dostatočným úhrnom zrážok v lete a priemernými maximálnymi teplotami, suchými podmienkami na jeseň a skorým nástupom zimy s minimálnymi teplotami až do –10 °C. Pokiaľ ide o výsev alebo vysádzanie a následné jednotenie priesad, hustota výsadby čakanky s CHZO ‚Radicchio Variegato di Castelfranco‘ nesmie presiahnuť 7 rastlín na meter štvorcový. V záujme klasifikácie výrobku ako čakanky s CHZO ‚Radicchio Variegato di Castelfranco‘ nesmie maximálny výnos na hektár obrábanej pôdy presiahnuť 6 000 kg (bez akejkoľvek tolerancie). Maximálna jednotná hmotnosť hlávok, ktoré tvoria konečný výrobok, nemôže presiahnuť 0,4 kg (bez akejkoľvek tolerancie).“

Nový text

„Článok 4 – Dôkaz o pôvode Každá fáza výrobného procesu sa monitoruje a všetky vstupy a výstupy sa zaznamenávajú. Týmto spôsobom a prostredníctvom evidencie pozemkov, výrobcov a baliarní na zoznamoch, ktoré na tento účel vedie kontrolný orgán, vedenia výrobných a baliarenských registrov a včasného predloženia vyhlásenia o vyrobených množstvách kontrolnému orgánu sa zabezpečuje vysledovateľnosť výrobku. Všetky fyzické a právnické osoby zapísané v príslušných zoznamoch podliehajú kontrolám zo strany kontrolného orgánu, v súlade so špecifikáciou výrobku a súvisiacim inšpekčným plánom.“

Dôvod

Štruktúra špecifikácie sa zosúladila s obsahom špecifikácie výrobku podľa článku 7 nariadenia (EÚ) č. 1151/2012. Zmenilo sa znenie článku 4 s cieľom zahrnúť do neho text o pôvode výrobku a pravidlách vysledovateľnosti.

Informácie o environmentálnych vlastnostiach v odsekoch 2 a 3 sa presunuli do článku 6, zatiaľ čo odseky 4, 5 a 6 sa zmenili a presunuli do článku 5.

Spôsob výroby

Zmena 4

„Nasledujúce odseky z článku 4 súčasnej špecifikácie sa zmenili a presunuli do článku 5. Pestovanie čakanky ‚Radicchio Variegato di Castelfranco‘ sa môže začať výsevom alebo vysádzaním. Pokiaľ ide o výsev alebo vysádzanie a následné jednotenie priesad, hustota výsadby čakanky s CHZO „Radicchio Variegato di Castelfranco“ nesmie presiahnuť 7 rastlín na meter štvorcový. Na účely klasifikácie výrobku ako čakanky s CHZO „Radicchio Variegato di Castelfranco“ nesmie maximálny výnos na hektár obrábanej pôdy presiahnuť 6 000 kg (bez akejkoľvek tolerancie). Maximálna jednotná hmotnosť hlávok, ktoré tvoria konečný výrobok, nesmie presiahnuť 0,4 kg (bez akejkoľvek tolerancie).“

Nový text

„Čakanka ‚Radicchio Variegato di Castelfranco‘ pestujú poľnohospodári obhospodarujúci vhodné plochy, na ktorých túto plodinu každý rok pestujú; pestovanie sa môže začať buď výsevom alebo vysádzaním. Pokiaľ ide o výsev alebo vysádzanie a následné jednotenie priesad, hustota výsadby čakanky s CHZO ‚Radicchio Variegato di Castelfranco‘ nesmie presiahnuť 8 rastlín na meter štvorcový. Na účely klasifikácie výrobku ako čakanky s CHZO ‚Radicchio Variegato di Castelfranco‘ nesmie maximálny výnos na hektár obrábanej pôdy presiahnuť 12 000 kg. Maximálna jednotná hmotnosť hlávok, ktoré tvoria konečný výrobok, nesmie presiahnuť 0,6 kg.“

Dôvod

Odkaz na „poľnohospodári obhospodarujúci vhodné plochy, na ktorých túto plodinu každý rok pestujú“ sa presunul z článku 2 „Používanie“ do článku 4 „Spôsob výroby“.

Odsek o hustote výsadby na meter štvorcový sa presunul z článku 4 do relevantného článku 5 špecifikácie výrobku. Zvýšenie hustoty zo 7 na 8 rastlín na meter štvorcový je potrebné v záujme vypestovania menších hlávok, ktoré musia spĺňať potreby špecifických spotrebiteľských kategórií, ako napríklad malých domácností s jednou alebo dvoma osobami, pri súčasnom dodržiavaní parametrov kvality stanovených v špecifikácii výrobku.

Odsek o maximálnej hmotnosti hlávok sa presunul z článku 4 do relevantného článku 5 špecifikácie výrobku. Zvýšenie maximálnej jednotnej hmotnosti hlávok z 0,4 na 0,6 kg a zvýšenie maximálneho výnosu sa uskutočnili z dôvodu zohľadnenia zlepšenej produktivity rastlín v dôsledku nepretržitého hromadného výberu, ktorý výrobcovia uskutočnili od registrácie názvu. Zlepšili sa aj výrobné postupy, spôsoby ochrany rastlín a poľnohospodárske inžinierske práce na vysadenom pozemku. Zavedením strojov určených predovšetkým na urýchlenie a zefektívnenie zberu sa znižujú straty, zatiaľ čo vďaka používaniu priestorov s kontrolovaným prostredím a dočasnému uskladneniu výrobku pred jeho uvedením na trh sa dosiahlo zvýšenie výnosu.

Zmena 5

Táto veta z článku 5:

„Vysádzanie sa musí vykonať v období od 15. júna do 31. augusta.“

sa mení takto:

„Vysádzanie sa musí vykonať v období od 15. júna do 10. septembra.“

Dôvod

Pri predĺžení obdobia vysádzania sa zohľadňujú teplotné výkyvy, keďže poveternostné podmienky môžu spôsobiť oneskorenie konečného dátumu výsevu. Konečný dátum vysádzania sa preto posunul späť na 10. septembra.

Zmena 6

Tento odsek z článku 5:

„Rýchlenie čakanky ‚Radicchio Variegato di Castelfranco‘ sa môže uskutočniť dvoma spôsobmi:

a) ponorením hlávok až po spodnú časť krčka vo zvislej polohe do pramenistej vody s teplotou približne 11 °C, ktorá je vhodná na spracovanie záhradníckych produktov, až dovtedy, kým nedosiahnu správnu úroveň zrelosti, a budú mať vlastnosti uvedené v nasledujúcom článku 6, alebo

b) vo vyhrievaných priestoroch alebo priamo na poli, pričom sa zabezpečí správny stupeň vlhkosti koreňového systému, zníži sa intenzita svetla a uľahčí sa vývoj výhonkov každej hlávky.“

sa mení takto:

„Rýchlenie čakanky ‚Radicchio Variegato di Castelfranco‘ sa môže uskutočniť dvoma spôsobmi:

a) ponorením hlávok až po spodnú časť krčka vo zvislej polohe do pramenistej vody s minimálnou teplotou 11 °C až dovtedy, kým nedosiahnu správnu úroveň zrelosti, a budú mať vlastnosti opísané vyššie, alebo

b) vo vyhrievaných priestoroch alebo priamo na poli, pričom sa zabezpečí správny stupeň vlhkosti koreňového systému, zníži sa intenzita svetla a uľahčí sa vývoj výhonkov každej hlávky.“

Dôvod

Navrhuje sa, aby sa teplota vody, ktorá sa stanovila pred viac ako 20 rokmi, považovala za minimálnu optimálnu teplotu na uľahčenie rýchlenia. Zdá sa, že parameter stanovený v súčasnej špecifikácii je príliš prísny vzhľadom na veľkú plochu oblasti pestovania, ktorá zahŕňa územie najmenej 52 obcí v provinciách Treviso, Padova a Benátky.

Označenie

Zmena 7

Súčasná špecifikácia

„Článok 8 – Ohlásenie výroby Poľnohospodári musia do špeciálneho podnikového registra v správnom poradí zapísať dátum začiatku každého zberu úrody. Poľnohospodári musia orgánu uvedenému v predchádzajúcom článku oznámiť množstvo hotových výrobkov pripravených na trh, ktoré sa vypestovali v rámci výrobného cyklu. Poľnohospodári musia zároveň zabezpečiť zapísanie týchto množstiev do podnikového registra, pričom zaznamenajú dátum dodania do baliarne s výnimkou prípadu, keď balenie zabezpečujú priamo sami.“

sa vypúšťa.

Dôvod

Ustanovenia v článku 8 sa vypustili, keďže sú zahrnuté v pravidlách vymedzených v článku 4.

Zmena 8

Súčasná špecifikácia

„Článok 9 – Názov a prezentácia Pri uvedení na trh musí byť čakanka, ktorá má označenie CHZO ‚Radicchio Variegato di Castelfranco‘, zabalená: a) vo vhodných prepravkách s rozmermi základne 30 × 50 alebo 30 × 40 cm s maximálnou nosnosťou 5 kg výrobku; b) vo vhodných prepravkách s rozmermi základne 40 × 60 cm s maximálnou nosnosťou 7,5 kg výrobku; c) v prepravkách iných vhodných rozmerov, pokiaľ nepresahujú nosnosť 2 kg výrobku. Všetky prepravky musia mať uzatvárateľný kryt, ktorý zabraňuje vybratiu obsahu bez toho, aby sa poškodilo zapečatenie.“

Nový text

„Článok 8 – Označovanie Čakanka s CHZO ‚Radicchio Variegato di Castelfranco‘ musí byť pri uvedení na trh zabalená v príslušných prepravkách vhodných na potravinárske použitie za predpokladu, že celková hmotnosť nepresahuje 10 kg. Vlastnosti takýchto balení musia umožňovať primeranú ochranu výrobku bez toho, aby sa zlomil alebo pokazil. V prípade, že je výrobok určený na spracovanie, môže sa predávať vo vhodných prepravkách (debničkách) za predpokladu, že ich čistá hmotnosť nepresahuje 250 kg. Všetky prepravky musia mať uzatvárateľný kryt ako záruku pre konečného spotrebiteľa. Pri maloobchodnom predaji v baleniach nad 2 kg čistej hmotnosti sa môže výrobok vyberať z debničiek, čím sa poškodí zapečatenie, a predávať po jednotlivých hlávkach konečnému spotrebiteľovi.“

Dôvod

Vypustili sa odkazy na veľkosti balení. Táto zmena sa vyžadovala kvôli potrebe nasadenia čoraz efektívnejších marketingových politík, vzhľadom na rastúce požiadavky moderného maloobchodného sektora, spracovateľských podnikov a spotrebiteľov, ktorí vyžadujú väčšiu flexibilitu a inovácie pri výbere ideálneho balenia.

Zaviedli sa osobitné pravidlá pre prípady, keď je výrobok určený na spracovanie. Použitie vhodných prepraviek s kapacitou do 250 kg je nevyhnutné kvôli dodatočnej podmienke na dodávanie výrobku na spracovanie v prepravkách, ktoré lepšie zodpovedajú požiadavkám manipulácie a spracovania, a tým znižujú aj súvisiace náklady.

Napokon sa objasnilo, že zákaz poškodenia zapečatenia a vyberania výrobku sa vzťahuje iba na obdobie pred predajom. V miestach predaja je potrebné balenie (s čistou hmotnosťou nad 2 kg) otvoriť, aby sa jednotlivé hlávky mohli predávať konečnému spotrebiteľovi. Ak sa však výrobok predáva vo vaničkách s čistou hmotnosťou do 2 kg, takýto podnos by sa mal predávať ako celok.

Zmena 9

Súčasná špecifikácia

„Článok 9 – Názov a prezentácia“

Veta:

„Prepravky musia obsahovať aj informácie, ktoré umožňujú identifikáciu názvu a adresy alebo názvu podniku a prevádzkarne individuálneho výrobcu a/alebo člena organizácie výrobcov a/alebo baliarne.“

Nový text

„Článok 8 – Označovanie Okrem informácií požadovaných v právnych predpisoch sa na prepravkách môžu uvádzať aj dodatočné údaje, ktoré nemajú pochvalný charakter a ktoré nezavádzajú spotrebiteľa, pokiaľ ide o kvalitu a vlastnosti výrobku.“

Dôvod

Veta sa zjednodušila prostredníctvom odkazu na existujúce ustanovenia platných právnych predpisov o označovaní.

Iné

Zmena 10

Znenie článku 6 špecifikácie sa mení takto:

„Podmienky výsevu a činnosti týkajúce sa ošetrovania plodín na pozemkoch určených na pestovanie čakanky s CHZO ‚Castelfranco‘ sa musia zhodovať s tradičnými podmienkami v danej oblasti a v každom prípade musia zabezpečovať charakteristické vlastnosti hlávok. Na pestovanie čakanky ‚Radicchio Variegato di Castelfranco‘ sa považujú za vhodné chladné, hlboké pôdy, dobre drenážované, bez alkalickej reakcie a nie príliš bohaté na živiny, najmä na dusík. Mimoriadne vhodné sú pestovateľské oblasti s hlinito-piesočnatými pôdami zo starých nánosov v štádiu odvápnenia a s podnebím charakterizovaným letami s dostatočným množstvom zrážok a obmedzenými maximálnymi teplotami, suchými podmienkami na jeseň a skorým nástupom zimy s minimálnymi teplotami až do –10 °C. Požadované vlastnosti čakanky „Radicchio Variegato di Castelfranco“ sú odvodené z environmentálnych podmienok, ako aj prírodných a ľudských faktorov v oblasti pestovania. História, vývoj, vyše storočná tradícia podnikov a pestovateľov zeleniny v oblasti, pôdne vlastnosti, podnebie, teplota podzemnej vody a jej schopnosť vytrysknúť ako následok vŕtania, t. j. pri pomerne nízkych nákladoch, v dostatočnej miere dokazujú súvislosť medzi čakankou ‚Radicchio Variegato di Castelfranco‘ a prostredím, v ktorom sa v súčasnosti pestuje.“

Dôvod

Článok 6 obsahuje informácie uvedené v článku 4 súčasnej špecifikácie v zmenenom poradí, ktoré vyplýva zo zmien 1 a 4. Do článku sa doplnili informácie uvedené v bode 4.6 zhrnutia uverejneného v Ú. v. EÚ C 270/10 z 13. novembra 2007. Zmenené poradie informácií v článku nemá za následok odlišnosť ani zmenu prvkov, ktoré preukazujú súvislosť názvu so zemepisnou oblasťou pestovania.

Kontrolný orgán

Zmena 11

Znenie článku 7 špecifikácie sa mení takto:

„Článok 7 – Kontrolný orgán Overenie súladu so špecifikáciou sa vykonáva v súlade s článkom 37 nariadenia (EÚ) č. 1151/2012. Kontrolný orgán zodpovedný za overenie špecifikácie výrobku je CSQA Certificazioni Srl, Via San Gaetano 74, Thiene VI, Italia, Tel. +39 0445366094, Fax +39 0445382672, E-mail: csqa@csqa.it, Certified e-mail: csqa@legalmail.it.“

Dôvod

Informácie o vysledovateľnosti sa aktualizovali a presunuli do článku 4 zmenenej špecifikácie (pozri zmenu 4 – Dôkaz o pôvode), zatiaľ čo ďalšie odkazy na kontrolný orgán sa zahrnuli do príslušného článku.

Zmena 12

Súčasná špecifikácia

„Článok 1 – Názov Chránené zemepisné označenie „Radicchio Variegato di Castelfranco“ – ďalej len v skratke CHZO – je v záhradníckom sektore vyhradený pre čakanku typu ‚variegato‘, ktorá spĺňa podmienky a požiadavky stanovené v tejto špecifikácii výrobku.“

Nový text

„Článok 1 – Názov Chránené zemepisné označenie ‚Radicchio Variegato di Castelfranco‘ – ďalej len v skratke CHZO – je vyhradený pre čakanku typu ‚variegato‘, ktorá spĺňa podmienky a požiadavky stanovené v tejto špecifikácii výrobku.“

Dôvod

Ide len o formálnu zmenu, ktorá nezahŕňa žiadnu úpravu registrovaného názvu „Radicchio Variegato di Castelfranco“. Odkaz na záhradnícky sektor v článku 1 „Názov“ sa vypustil, lebo je zbytočný.

JEDNOTNÝ DOKUMENT

„RADICCHIO VARIEGATO DI CASTELFRANCO“

EÚ č.: PGI-IT-1515-AM01 – 22.12.2016

CHOP ( ) CHZO ( X )

1. Názov

„Radicchio Variegato di Castelfranco“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Plodiny, z ktorých sa pestuje čakanka s CHZO „Radicchio Variegato di Castelfranco“, musia byť z čeľade Compositae, druhu Cichorium intybus, voľne rastúcej odrody, ktorá zahŕňa typ „variegato“.

Charakteristické vlastnosti výrobku

Pri uvedení na trh musí mať čakanka s CHZO „Radicchio Variegato di Castelfranco“ tieto vlastnosti:

— vzhľad: hlávka pekného tvaru, žiarivej farby a maximálnym priečnym priemerom 15 cm; zo spodnej časti hlávky vychádza vrstva rovných listov, druhá vrstva je o niečo nadvihnutá, tretia vrstva je ešte viac naklonená, a tak sa vytvára srdce bez vytvorenia jadra; maximálna dĺžka hlavného koreňa je 4 cm s priemerom primeraným rozmerom samotnej hlávky, čo najhustejšie listy okrúhleho tvaru s vrúbkovaným okrajom a zvlneným povrchom,

— farba: smotanovo biele listy s rovnomerne rozloženými škvrnami rôznej farby od svetlofialovej po tmavofialovú a jasnočervenú po celom liste,

— chuť: listy majú veľmi jemnú, sladkú až mierne horkastú chuť,

— veľkosť: hlávky s minimálnou hmotnosťou 100 g a minimálnym priečnym priemerom 15 cm.

Obchodný tovaroznalecký profil čakanky „Radicchio Variegato di Castelfranco“ je stanovený takto: náležitý stupeň zrelosti; smotanovobiele zafarbenie s rovnomerne rozloženými škvrnami svetlofialovej až jasnočervenej farby; listy s vrúbkovanými a mierne zvlnenými okrajmi; dobrá pevnosť hlávky; stredné až veľké hlávky; hlávky s jednotnou veľkosťou; starostlivé a bezchybné orezanie; dĺžka koreňa je primeraná hlávke a nepresahuje 4 cm.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Konkrétne kroky pri výrobe, ktoré sa musia uskutočniť v označenej zemepisnej oblasti

Všetky kroky pri pestovaní čakanky s CHZO „Radicchio Variegato di Castelfranco“, od výsevu/vysádzania až po zber, vrátane rýchlenia, bielenia a orezávania, sa musia uskutočniť vo vymedzenej zemepisnej oblasti pestovania.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Čakanka s CHZO „Radicchio Variegato di Castelfranco“ musí byť pri uvedení na trh zabalená vo vymedzenej zemepisnej oblasti pestovania v príslušných prepravkách vhodných na potravinárske použitie za predpokladu, že celková hmotnosť nepresahuje 10 kg. Vlastnosti takýchto balení musia umožňovať primeranú ochranu výrobku bez toho, aby sa zlomil alebo pokazil.

V prípade, že je výrobok určený na spracovanie, môže sa predávať vo vhodných prepravkách (debničkách) za predpokladu, že ich čistá hmotnosť nepresahuje 250 kg. Všetky prepravky musia mať uzatvárateľný kryt ako záruku pre konečného spotrebiteľa.

Pri maloobchodnom predaji v baleniach nad 2 kg čistej hmotnosti sa môže výrobok vyberať z debničiek, čím sa poškodí zapečatenie, a predávať po jednotlivých hlávkach konečnému spotrebiteľovi.

3.6. Špecifické pravidlá označovania výrobku, na ktorý sa vzťahuje registrovaný názov

Prepravky musia byť označené nápisom CHZO „Radicchio Variegato di Castelfranco“, a to tlačeným písmom s písmenami rovnakej veľkosti. Okrem informácií požadovaných v právnych predpisoch sa na prepravkách môžu uvádzať aj dodatočné údaje, ktoré nemajú pochvalný charakter a nezavádzajú spotrebiteľa, pokiaľ ide o kvalitu a vlastnosti výrobku.

Na každej prepravke a/alebo uzatvárateľnom kryte musí byť okrem toho uvedené identifikačné logo CHZO, pričom sa použije uvedený tvar, farba a rozmer alebo sa zachová pomer. Logo červenej farby na bielom podklade je tvorené štylizovanou kompozíciou čakaniek, nad ktorou je uvedený nápis „Radicchio Variegato di Castelfranco“, a celé je ohraničené rámom červenej farby.

Typ písma: Rockwell condensed

Farba loga: červená = magenta 100 % – žltá 80 % – modrozelená (cyan) 30 %

Okrem toho môže zodpovedný subjekt umiestniť logo aj na pečať.

Všetky ďalšie údaje iné ako CHZO „Radicchio Variegato di Castelfranco“ musia byť vyobrazené podstatne menším písmom.

4. Stručné vymedzenie zemepisnej oblasti

Do oblasti pestovania a balenia čakanky „Radicchio Variegato di Castelfranco“ patrí v rámci provincií Treviso, Padova a Benátky celé administratívne územie týchto obcí.

Provincia Treviso: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Morgano, Paese, Ponzano Veneto, Preganziol, Quinto di Treviso, Resana, Riese Pio X, San Biagio di Callalta, Silea, Spresiano, Trevignano, Treviso, Vedelago, Villorba, Zero Branco.

Provincia Padova: Albignasego, Battaglia Terme, Borgoricco, Camposanpiero, Cartura, Casalserugo, Conselve, Due Carrare, Loreggia, Maserà di Padova, Massanzago, Monselice, Montagnana, Montegrotto Terme, Pernumia, Piombino Dese, Ponte San Nicolò, San Pietro Viminario, Trebaseleghe, Tribano.

Provincia Benátky: Marcon, Martellago, Mira, Mirano, Noale, Salzano, Santa Maria di Sala, Scorzè, Spinea.

5. Súvislosť so zemepisnou oblasťou

Podmienky výsevu a činnosti týkajúce sa ošetrovania plodín na pozemkoch určených na pestovanie čakanky s CHZO „Castelfranco“ sa musia zhodovať s tradičnými podmienkami v danej oblasti a v každom prípade musia zabezpečovať charakteristické vlastnosti hlávok.

Na pestovanie čakanky „Radicchio Variegato di Castelfranco“ sa považujú za vhodné chladné, hlboké pôdy, dobre drenážované, bez alkalickej reakcie a nie príliš bohaté na živiny, najmä na dusík. Mimoriadne vhodné sú pestovateľské oblasti s hlinito-piesočnatými pôdami zo starých nánosov v štádiu odvápnenia a s podnebím charakterizovaným letami s dostatočným množstvom zrážok a obmedzenými maximálnymi teplotami, suchými podmienkami na jeseň a skorým nástupom zimy s minimálnymi teplotami až do –10 °C. Požadované vlastnosti čakanky „Radicchio Variegato di Castelfranco“ sú odvodené z environmentálnych podmienok, ako aj prírodných a ľudských faktorov v oblasti pestovania. História, vývoj, vyše storočná tradícia podnikov a pestovateľov zeleniny v oblasti, pôdne vlastnosti, podnebie, teplota podzemnej vody a jej schopnosť vytrysknúť ako následok vŕtania, t. j. pri pomerne nízkych nákladoch, v dostatočnej miere dokazujú súvislosť medzi čakankou „Radicchio Variegato di Castelfranco“ a prostredím, v ktorom sa v súčasnosti pestuje.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Úradný vestník Talianskej republiky č. 196 z 23. augusta 2016 a č. 260 zo 7. novembra 2016.

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) Ú. v. EÚ L 343, 14.12.2012, s. 1.